ปีแห่งการท้าทาย
ปี 2555 ที่ผ่านมา ผู้อ่านเป็นอย่างไรกันบ้างครับ นับถอยหลัง ถอยไปไกลมากไหมครับ อย่าลืมกลับมาที่ตั้งเดิม คนเราต้องทำมาหากินกันต่อไปนะครับ ชีวิตครอบครัวยังมีความสุขกันอยู่ไหม หนี้สินที่ค้างไว้ตั้งแต่ปีที่แล้ว รวมทั้งหนี้ที่ก่อขึ้นใหม่ใช้กันหมดหรือยังครับ ไปฉลองกันมา บางคนล้มหายตายจาก บางคนบาดเจ็บสูญเสียทรัพย์สินเคลียร์กันหรือยัง ปีใหม่ที่ผ่านมาหลายคนไม่มีงานทำเพราะ SME หลายที่ปิดกิจการ เนื่องจากอ้างว่าปัญหาค่าจ้างขั้นต่ำ 300 บาท คิดหาทางออกกันหรือยัง รู้หรือไม่ว่าจะไปปรึกษาใคร รวมทั้งปัญหาชีวิตต่างๆ มากมายที่ต้องมีการแข่งขันกันอย่างรุนแรงในปีใหม่นี้ ท่านเตรียมพร้อมหรือยัง ทนายคลายทุกข์จึงได้รวบรวมปัญหาในปีที่แล้ว รวมถึงวิธีการแก้ปัญหาว่าในปีใหม่นี้คุณควรจะเดินไปทางไหน โดยขอนำเสนอให้กับผู้อ่านเป็นข้อๆ ดังนี้
3 ม.ค. 2556

ปี 2555 ที่ผ่านมา ผู้อ่านเป็นอย่างไรกันบ้างครับ นับถอยหลัง ถอยไปไกลมากไหมครับ อย่าลืมกลับมาที่ตั้งเดิม คนเราต้องทำมาหากินกันต่อไปนะครับ ชีวิตครอบครัวยังมีความสุขกันอยู่ไหม หนี้สินที่ค้างไว้ตั้งแต่ปีที่แล้ว รวมทั้งหนี้ที่ก่อขึ้นใหม่ใช้กันหมดหรือยังครับ ไปฉลองกันมา บางคนล้มหายตายจาก บางคนบาดเจ็บสูญเสียทรัพย์สินเคลียร์กันหรือยัง ปีใหม่ที่ผ่านมาหลายคนไม่มีงานทำเพราะ SME หลายที่ปิดกิจการ เนื่องจากอ้างว่าปัญหาค่าจ้างขั้นต่ำ 300 บาท คิดหาทางออกกันหรือยัง รู้หรือไม่ว่าจะไปปรึกษาใคร รวมทั้งปัญหาชีวิตต่างๆ มากมายที่ต้องมีการแข่งขันกันอย่างรุนแรงในปีใหม่นี้ ท่านเตรียมพร้อมหรือยัง ทนายคลายทุกข์จึงได้รวบรวมปัญหาในปีที่แล้ว รวมถึงวิธีการแก้ปัญหาว่าในปีใหม่นี้คุณควรจะเดินไปทางไหน โดยขอนำเสนอให้กับผู้อ่านเป็นข้อๆ ดังนี้
1.ครอบครัวของท่านมีความสุขไหม ความสัมพันธ์ในครอบครัวเป็นสิ่งสำคัญ ถ้าครอบครัวอบอุ่น คู่สมรสก็จะไม่นอกใจท่าน บุตรหลานไม่ติดยาเสพติด ตั้งใจเรียนหนังสือ หัวหน้าครอบครัวไม่ติดสุรา ทุกคนในครอบครัวช่วยกันให้กำลังใจซึ่งกันและกัน ไม่มีใครไปสร้างปัญหาให้กับสังคม หนี้สินหรือการใช้จ่ายเกินตัวต้องไม่คิดคดโกงผู้อื่น รวมถึงคดโกงบ้านเมือง ก็ไม่เกิดขึ้น ปีใหม่นี้จึงอยากจะให้ท่านผู้อ่านทุกท่าน จัดสรรเวลาให้กับครอบครัวและสื่อสารกันเป็นประจำสม่ำเสมอทุกวัน ซึ่งถือว่าเป็นการฉีดวัคซีนเพื่อป้องกันความเลวร้ายไม่ให้เข้ามาเกิดในครอบครัวของท่าน ท่านทำกันหรือยังครับ ถ้ายังไม่ได้ทำก็ให้เริ่มได้แล้วครับ ก่อนที่ทุกสิ่งทุกอย่างจะสายเกินไป คนเราจะเห็นคุณค่าของคนในครอบครัวก็ต่อเมื่อคนที่เรารักได้จากไปแล้วเท่านั้น
2.พัฒนาตัวเอง ในปีใหม่นี้เป็นปีที่มีการแข่งขันสูงสำหรับเด็กรุ่นใหม่ เพียงแต่มีปริญญาไม่เพียงพอแล้ว 
นายจ้างไม่ได้ให้ความสนใจกับปริญญา ทุกคนในองค์กรให้ความสำคัญกับความสามารถพิเศษ ซึ่งหายากในเด็กรุ่นใหม่ เช่น มีความสามารถในการพูดภาษาต่างประเทศ การใช้คอมพิวเตอร์ และความสามารถในการนำเสนอ เป็นต้น ดังนั้นท่านที่เป็นหัวหน้าครอบครัวต้องปลูกฝัง ชี้นำ สร้างแรงบันดาลใจ สนับสนุนอย่างเต็มที่ ให้ลูกหลานของท่านมีความสามารถพิเศษที่แตกต่างและแข่งขันได้ มิฉะนั้นแล้วโอกาสหางานมีน้อยมาก 
นอกจากนี้ ต้องปลูกฝังเกี่ยวกับจิตสำนึกในการเป็นเจ้าของกิจการขนาดเล็ก ประสบการณ์ของผมในฐานะเป็นวิทยากรพัฒนาบุคลากรให้กับองค์กรขนาดใหญ่ พบว่าคนรุ่นใหม่ที่จะอยู่ในสังคมได้ต้องมีเงินเดือนหรือรายได้ประจำที่แน่นอนส่วนหนึ่ง อีกส่วนหนึ่งต้องหารายได้พิเศษควบคู่กันไปจะทำให้ชีวิตอยู่อย่างมั่นคงและยั่งยืน มีรายได้เพียงพอในการเลี้ยงชีวิตอย่างมีความสุข ไม่ต้องทุจริตคดโกงนายจ้าง เพราะคนรุ่นใหม่ใช้จ่ายฟุ่มเฟือยมาก ส่วนใหญ่ใช้เงินไปกับรายจ่ายที่ไม่ก่อให้เกิดรายได้ เท่านั้น ปีใหม่นี้จึงขอให้ทุกท่านที่เป็นคนรุ่นใหม่หารายได้เสริม (ไม่ใช่ค้ายาบ้า) นะครับ
3.การก่อหนี้ใหม่ ตามกฎหมายแล้วคำว่า หนี้ หมายถึง เงินหรือภาระที่ต้องชำระให้กับเจ้าหนี้ ดังนั้นการก่อหนี้ควรต้องดูว่า ตัวเองมีความสามารถในการชำระหนี้มากน้อยเพียงใด จะไปเอาเงินที่ไหนมาใช้หนี้ ที่มาของรายได้มั่นคงสม่ำเสมอเพียงพอหรือไม่ และที่สำคัญจะก่อหนี้ไปทำอะไร ถ้าก่อหนี้แล้วไม่สามารถชำระหนี้ได้ สิ่งที่ตามมาก็คือปัญหาในครอบครัว ปัญหาทางกฎหมาย เสร็จแล้วก็เอะอะโวยวายเข้าข้างตัวเอง เช่น อ้างว่าดอกเบี้ยแพง อ้างว่าคนทวงหนี้สร้างความเดือดร้อนรำคาญ อ้างว่าไม่ได้รับความเป็นธรรม ทั้งที่สิ่งเหล่านั้นตัวเองเป็นคนก่อขึ้นมาทั้งสิ้น ไม่ใช่ภัยธรรมชาติ แต่เป็นการแพ้ภัยตัวเอง และปัญหาหนี้สินเป็นปัญหาที่แก้ยาก เพราะเป็นปัญหาที่เกี่ยวกับการหารรายได้ พวกที่ก่อหนี้แบบขาดความยั้งคิดหรือขาดสติ ในฐานะที่ผมเป็นวิทยากรฝึกอบรมนักทวงหนี้ พบว่ามีลักษณะพื้นฐานคล้ายๆ กัน คือ กู้หนี้ยืมสินไปใช้ในทางที่ผิด ไม่มีเป้าหมายในชีวิต เวลาเกิดปัญหาก็ใช้วิธีการหนีหนี้ ไม่ได้คิดที่จะหาทางทำมาหากินเพื่อหาเงินมาชำระหนี้เป็นส่วนใหญ่ ผลของการหนีหนี้ก็ทำให้หมดโอกาสเข้าถึงสินเชื่ออย่างสิ้นเชิงต้องไปใช้เงินกู้นอกระบบ เหมือนกับวิ่งไปหาความตาย เพราะหนี้นอกระบบเขาไม่ต้องพึ่งศาลยุติธรรม เขาใช้ระบบศาลเตี้ย ไม่ว่าที่ไหนก็ช่วยท่านไม่ได้ จำผมพูดไว้นะครับ ผมทำอาชีพทวงหนี้มาเกือบ 30 ปีแล้ว ประสบการณ์ยืนยันได้เลยว่า หนี้นอกระบบอันตรายที่สุด
4.หนี้สินที่ค้างชำระ จะทำอย่างไรกับหนี้สินที่ค้างชำระ ซึ่งภาษากฎหมายเรียกว่า การผิดนัดชำระ คือ
การชำระหนี้ที่ไม่เป็นไปตามเงื่อนไข ไม่ตรงต่อเงื่อนเวลาที่ตกลงกัน จำต้องมีของแถมประกอบไปด้วยดอกเบี้ยผิดนัด ค่าปรับล่าช้า ค่าธรรมเนียมในการทวงหนี้และค่าใช้จ่ายต่างๆ ที่จำเป็นและสมควรที่เจ้าหนี้ได้จ่ายไปเพื่อให้ได้เงินที่กู้ยืมไป ซึ่งธนาคารแห่งประเทศไทยเปิดโอกาสให้สถาบันการเงินและนันแบงก์ได้เงินจากลูกหนี้อันเป็นสิทธิโดยชอบด้วยกฎหมายของเจ้าหนี้ที่จะกระทำได้ และลูกหนี้ก็ทราบตั้งแต่ไปขอกู้เงินจากสถาบันการเงินแล้ว ดังนั้นเมื่อมีหนี้สินค้างชำระต้องพยายามไปเจรจากับเจ้าหนี้ ไม่ว่าท่านจะมีเงินหรือไม่มีเงินที่จะชำระ เพราะจะเป็นวิธีการป้องกันมิให้มีการทวงหนี้โหด สร้างความรำคาญ กล่าวคือ ควรใช้วิธีการประนอมหนี้จะเป็นวิธีการที่ดีที่สุด อย่าหนีหนี้
5.การถูกเลิกจ้าง ผลพวงจากปีที่แล้ว กิจการของนายจ้างใดที่จะแข่งขันกับบุคคลอื่นไม่ได้ นายจ้างต้องเอาตัวรอด เพื่อรักษาองค์กรและรักษาตัวนายจ้างไว้ เช่น เลิกจ้างพนักงานที่ไม่ก่อให้เกิดรายได้ก่อน เพราะพวกนี้เป็นค่าใช้จ่ายขององค์กร โดยเฉพาะพวกอายุมากมักจะถูกเลิกจ้างก่อน อีกแบบหนึ่งคือ การปิดงาน งดจ้าง หรือปิดกิจการ ส่วนใหญ่จะเป็นพวกกิจการประเภทต้องใช้แรงงานไร้ฝีมือ เช่น ค่าจ้างวันละร้อยกว่าบาท เพิ่มเป็น 300 บาท ทำให้ต้นทุนเพิ่มขึ้นแบบข้ามคืน นายจ้างไม่สามารถจ่ายในราคาที่บวกค่าจ้างเพิ่มขึ้นทำให้ต้องปิดกิจการ ลูกจ้างมีสิทธิตามกฎหมาย 2 ประการ คือ สิทธิตาม พ.ร.บ.คุ้มครองแรงงาน พ.ศ. 2541 มาตรา 118 ในการเรียกค่าชดเชยตามอายุงาน และสิทธิในการเรียกค่าเสียหายอันเนื่องมากจากการเลิกจ้างไม่เป็นธรรม ตาม พ.ร.บ.จัดตั้งศาลแรงงานและวิธีพิจารณาคดีแรงงาน พ.ศ. 2522 มาตรา 49 ทางแก้อีกทางหนึ่ง คือ ต้องหางานใหม่หรือไปก่อตั้งธุรกิจส่วนตัวโดยการรวมตัวกัน เป็นอีกทางหนึ่งของคนรุ่นใหม่
สุดท้ายนี้ ทนายคลายทุกข์และทีมงานหนังสือพิมพ์โพสต์ทูเดย์ ขออวยพรให้ท่านผู้อ่านทุกท่านมีความสุขความเจริญ คิดสิ่งใดสมความมุ่งมาตรปรารถนาทุกประการ (ไม่ผิดศีลธรรม ไม่โกงชาติบ้านเมือง ไม่ทุจริต) และขอบคุณท่านผู้อ่านที่ติดตามผลงานของทนายคลายทุกข์ และหนังสือพิมพ์โพสต์ทูเดย์ ในปีที่ผ่านมาด้วยนะครับ ทนายคลายทุกข์จะพัฒนาตัวเอง และนำเสนอสิ่งที่เป็นประโยชน์ต่อท่านต่อไป สมกับที่ท่านผู้อ่านไว้วางใจ โชคดีปีใหม่ครับ